Brand X

Brand X var et jazz-fusion-band som var aktivt i periodene 1975–1980, 1992–1999 og 2016–2021. På slutten av bandets aktive år beveget de seg mer over i prog-sjangeren.

Til tross for at Brand X av noen blir ansett som et av Phil Collins' sideprosjekter, var bandet i realiteten sentrert rundt en kjerne-trio bestående av John Goodsall (gitar), Percy Jones (bass) og Robin Lumley (keyboard). Goodsall og Jones skrev det meste av bandets låter, mens Lumley spilte en viktig rolle som produsent.

Percy Jones forble den eneste konstante medlemmet gjennom hele Brand X’s eksistens – både under den originale perioden på 1970-tallet og de senere gjenforeningene på 2000-tallet. Goodsall og Lumley bidro på de fleste albumene og turneene.

 Historie 

 Originalbesetning (1975–1980) 
I 1974 holdt gitarist John Goodsall (Atomic Rooster), gitarist Pete Bonas, trommeslager John Dillon og perkusjonist og vokalist Phil Spinelli jazzfusion-jamsessioner i Island Studios i London. På samme tid spilte keyboardist Robin Lumley (The Spiders from Mars) og bassist Percy Jones i jam-bandet Karass i PSL Studios, også i London. Jones og Lumley ble invitert til å spille i Island Studios. Dette førte til dannelsen av et sekstett-basert “Island band,” finansiert av Island Records og ledet av artist- og repertoaransvarlig Danny Wilding.

Etter at Dillon forlot bandet i 1975, og Bill Bruford (King Crimson) trakk seg etter en kort prøveperiode, introduserte Wilding dem for Genesis-trommeslager Phil Collins – som på det tidspunktet var usikker på sin framtid i Genesis etter at Peter Gabriel hadde forlatt bandet. Goodsall, Jones og Lumley signerte kontrakt med Charisma Records som Brand X, mens Collins "kun" var ansatt i bandet siden han fremdeles var fulltidsmedlem av Genesis.

Brand X sitt debutalbum, Unorthodox Behaviour, ble utgitt i 1976. Studioalbumet Moroccan Roll fulgte i 1977. 

Phil Collins forlot deretter Brand X for å fokusere på Genesis, og Kenwood Dennard (Pat Martino) overtok på trommer. Han gjorde sin debut på bandets USA-turne i mai og juni 1977, og var med på live-albumet Livestock (1977).

På albumet Masques (1978) var en ny trommeslager; Chuck Burgi (Al Di Meola), og keyboardist, Peter Robinson (Stanley Clarke), på plass. Deretter fulgte to album der Phil Collins var tilbake – Product (1979) og Do They Hurt? (1980). I denne perioden hadde Brand X tilgang på to musikere til nesten alle roller, en løsning som oppsto fordi de fleste var studiomusikere og travelt opptatte med spillejobber ved siden av Brand X-engasjementet. Slik sikret de at det til en hver tid var noen ledige for å jobbe med Brand X-materiell.

I 1980 forlot Phil Collins på nytt bandet, denne gang for å lansere egen solokarriere. Percy Jones flyttet til New York, og John Goodsall jobbet som studiomusiker i Los Angeles. Bandet ble ikke formelt oppløst, men det skulle gå mange år før Brand X kom sammen igjen. 

Albumet Is There Anything About? som kom i 1982 besto av overskuddsmateriell fra tidligere innspillinger.

 Versjon 2 (1992–1999) 
I 1992 dannet de opprinnelige medlemmene Goodsall og Jones en ny trio-versjon av Brand X, med trommeslager Frank Katz og med Lumleys velsignelse for å ta bandnavnet i bruk. Lumley hadde på det tidspunktet flyttet til Perth i Australia, hvor han jobbet med lokal-TV og komponerte symfonisk musikk.

Denne versjonen av Brand X ga ut to album; X Communication (1992) og Manifest Destiny (1997), og turnerte med uregelmessige mellomrom i løpet av 90-årene.

 Versjon 3 (2016–2020) 
Fra 2016 og i noen år fremover gjorde en ny versjon av Brand X en rekke "nostalgikonserter" i USA. Lumley var tilbake i Storbritannia men hadde trukket seg tilbake fra live-opptredener. Besetningen besto dermed av Goodsall, Jones, Chris Clark (keyboard), Kenwood Dennard og senere Kenny Grohowski (trommer) samt Scott Weinberger (perkusjon). Goodsall bodde i USA på et utgått visum og kunne derfor ikke returnere til Statene om han reiste utenlands – dette satte en stopper for en etterspurt turné i Storbritannia.

Goodsall og Jones ble raskt misfornøyde med situasjonen, delvis av kunstneriske årsaker, delvis økonomiske. I samråd med Lumley bestemte de seg for å stoppe konsertene, noe som falt i dårlig jord hos managementet i USA, som gjorde forsøk på å erstatte de to kjernemedlemmene med nye musikere. Ryktebørsen innad i progmiljøet gjorde imidlertid at disse forsøkene ikke bar frukter.

 Endelig oppløsning (2021) 
Samtidig med kaoset som oppsto i forbindelse med uenighetene rundt nostalgikonsertene pådro John Goodsall seg Covid-19, og i november 2021 døde han som følge av komplikasjoner fra dette. Samme måned annonserte Lumley at Brand X var historie. Han og Jones erklærte at ingen fremtidige forsøk på å gjenopplive bandet ville være gyldige uten deres godkjenning.

Jones er pr. 2025 det eneste gjenlevende kjernemedlemmet, etter at Robin Lumley døde i 2023.

 Referanser 

Kategori:Britiske musikkgrupper
Kategori:Band oppløst i 2021